b'\n_START_ARTICLE_\nHidroksilamin\n_START_SECTION_\nZgodovina\n_START_PARAGRAPH_\nHidroksilamin je kot hidroklorid prvi pripravil nem\xc5\xa1ki kemik Wilhelm Clemens Lossen leta 1865 z reakcijo med kositrom in klorovodikovo kislino v prisotnosti etil nitrata. \xc4\x8cisto spojino sta prva pripravila nizozemski kemik Lobry de Bruyn in francoski kemik L\xc3\xa9on Maurice Crismer leta 1891.\n_START_SECTION_\nRaba\n_START_PARAGRAPH_\nHidroksilamin in njegove soli se uporabljajo kot reducenti v \xc5\xa1tevilnih anorganskih in organskih reakcijah. Delujejo tudi kot antioksidanti za ma\xc5\xa1\xc4\x8dobne kisline. Poleg tega se uporabljajo za odstranjevanje dlake z \xc5\xbeivalskih ko\xc5\xbe in v razvijalcih v fotografiji._NEWLINE_Hidroksilamonijev nitrat v teko\xc4\x8di in trdni obliki se preu\xc4\x8duje kot mo\xc5\xbeno enokomponentno ali dvokomponentno gorivo za raketne motorje._NEWLINE_Biologi so ga v preteklosti uporabljali za vnos naklju\xc4\x8dne mutacije s preklapljanjem nukleinskih baz gvanina v adenin ali citozina v timin in preu\xc4\x8devanje, kaj se zgodi, \xc4\x8de se njihova funkcija prekine. Sedaj se v ta namen uporabljajo drugi mutageni. Hidroksilamin se lahko uporablja za zelo selektivno cepljenje peptidnih vezi asparagin-glicin v peptidih in beljakovinah. Ve\xc5\xbee se na encime, ki vsebujejo hem, in jih za vedno blokira (zastrupi). Zaradi podobne strukture, kot je ima voda, se uporablja za nepovratno inhibicijo kompleksov, ki v fotosintezi spro\xc5\xa1\xc4\x8dajo kisik._NEWLINE_V industriji polprevodnikov se uporablja kot komponenta odstranjevalcev fotosenzibilnih premazov po litografiji.\n_START_SECTION_\nVarnost\n_START_PARAGRAPH_\nHidroksilamin lahko med segrevanjem eksplodira. Mehanizem eksplozije ni povsem jasen. Od leta 1999 sta bili uni\xc4\x8deni najmanj dve tovarni, v katerih so uporabljali hidroksilamin. Eksplozije so zahtevale tudi \xc4\x8dlove\xc5\xa1ke \xc5\xbertve. Razpad 50% raztopine NH\xe2\x82\x82OH katalizirajo Fe(II) in Fe(III) soli. Za rokovanje s hidroksilaminom in njegovimi derivati so mnogo bolj varne njihove soli._NEWLINE_Hidroksilamini dra\xc5\xbei dihalne poti, ko\xc5\xbeo, o\xc4\x8di in druge sluznice in se lahko absorbira skozi ko\xc5\xbeo. Pri zau\xc5\xbeitju je \xc5\xa1kodljiv in morda mutagen.\n_START_SECTION_\nFunkcionalna skupina\n_START_PARAGRAPH_\nSubstitirani derivati hidroksilamina s substituiranim vodikom iz -OH skupine so O-hidroksilamini, spojine s substituiranim vodikom iz \xe2\x80\x93NH\xe2\x82\x82 skupine pa N-hidroksilamini. Podobno kot obi\xc4\x8dajni amini tvori hidroksilamin primarne, sekundarne in terciarne hidroksilamine. V slednjih dveh sta zamenjana dva oziroma vsi trije vodikovi atomi. Primera spojin, ki vsebujejo hidroksilaminsko funkcionalno skupino, sta N-terc-butil-hidroksilamin in glikozidna vez v kaliheamicinu. N,O-dimetilhidroksilamin je agens za pripajanje, ki se uporablja za sinteto Weinrebovih amidov.\n_START_SECTION_\nMo\xc5\xbeen vir \xc5\xbeivljenja\n_START_PARAGRAPH_\nLeta 2013 so astrofiziki poro\xc4\x8dali, da so v podro\xc4\x8dju nastajanja zvezd kak\xc5\xa1nih 1000 svetlobnih let od Zemlje odkrili znake hidroksilamina. Znanstveniki namigujejo, da bi kamnita telesa, ki potujejo skozi tak\xc5\xa1na podro\xc4\x8dja in kasneje padejo na kak\xc5\xa1en oddaljen planet, lahko s seboj prinesejo osnovne gradnike \xc5\xbeivljenja.'